wickkiey/tamil-wikipedia-chunked huggingface dataset:
# டேரன் லீமன்

**டேரன் ஸ்காட் லீமன்** (Darren Scott Lehmann பிறப்பு: பிப்ரவரி 5, 1970) ஒரு ஆஸ்திரேலிய துடுப்பாட்ட பயிற்சியாளரும், ஆஸ்திரேலிய தேசிய அணியின் முன்னாள் துடுப்பாட்ட வீரரும் ஆவார். லெஹ்மன் 1996 இல் ஒருநாள் பன்னாட்டுத் துடுப்பாட்டப் போட்டியில் மற்றும் 1998 இல் தேர்வுத் துடுப்பாட்டப் போட்டிகளில் அறிமுகமானார். இருந்தபோதிலும் 2005 ஆம் ஆண்டின் தொடக்கத்தில் ஒருநாள் அணியிலும், 2002 இன் பிற்பகுதியில் தேர்வுத் துடுப்பாட்ட அணியிலும் நிரந்தரத் துடுப்பாட்ட வீரராக ஆனார். முதன்மையாக ஒரு ஆக்ரோஷமான இடது கை மட்டையாளரான லீமன் ஒரு பகுதிநேர இடது-கை வழமைச் சுழல் பந்து வீச்சாளராகவும் இருந்தார், மேலும் உடல் தகுதி மற்றும் நவீன உணவு முறைகளை இவர் புறக்கணித்ததற்காக பரவலாக அறியப்பட்டார். நவம்பர் 2007 இல் முதல் தர துடுப்பாட்டத்திலிருந்து ஓய்வு பெறுவதாக அறிவித்தார். இவர் 27 தேர்வுத் துடுப்பட்டப் போட்டிகளில் 1798 ஓட்டக்களை எடுத்துள்ளார். அதில் அதிகபட்சமாக 177 ஓட்டங்களை எடுத்தார்.  
இவர் 2009 முதல் 2012 வரை ஐபிஎல் அணிகளான டெக்கான் சார்ஜர்ஸ் மற்றும் 2013 இல் கிங்ஸ் லெவன் பஞ்சாப் பயிற்சியாளராக இருந்தார். இவர் ராஜினாமா செய்த ட்ரெவர் பார்ஸ்பிக்கு பதிலாக, 2010/11 KFC இருபது 20 பிக் பாஷ் லீக்கின் போது குயின்ஸ்லாந்து துடுப்பாட்ட அணியினைப் பயிற்றுவித்தார். 2013 ஆஷஸ் தொடருக்கு இரண்டு வாரங்களுக்கு முன்பு ஜூன் 2013 இல், லெஹ்மன் மிக்கி ஆர்தருக்கு பதிலாக ஆஸ்திரேலிய துடுப்பாட்ட அணியின் பயிற்சியாளராக நியமிக்கப்பட்டார். ஆஸ்திரேலியா அந்தத் தொடரை 3-ஒ என இழந்த போதிலும், லீமன் ஐந்து மாதங்களுக்குப் பிறகு 2013-14 தொடரில் 5-0 என வெற்றியைப் பெற்றார்.  
தென் ஆப்பிரிக்காவிற்கு எதிராக நான்காவது தேர்வுத் துடுப்பாட்ட போட்டிக்குப் பிறகு மார்ச் 2018 இல், பயிற்சியாளர் பொறுப்பில் இருந்து விலகினார் பந்தை சேதப்படுத்திய காரணத்திற்காக இவர் விலகினார். இவர் இந்த பிரச்சினையில் சம்பந்தப்பட்டிருப்பதாக முதலில் கருதப்பட்டது, இருப்பினும் ஆஸ்திரேலியா வாரியம் விசாரணைக்குப் பின்னர் இவரின் மீது எந்தத் தவறும் இல்லை என தெரிவித்தது.
# டேரன் லீமன்

## ஆரம்ப ஆண்டுகளில்

தென் ஆஸ்திரேலிய தேசிய கால்பந்து லீக் (எஸ்ஏஎன்எஃப்எல்) சங்கத்தில் மத்திய மாவட்டத்தின் இளையோர் பிரதிநிதியாக காலபந்து மற்றும் துடுபாட்டம் விளையாடிய லீமன் , தனது 16 ஆம் வயதில் பள்ளியை விட்டு வெளியேறி , தெற்கு ஆஸ்திரேலியாவின் எலிசபெத்தில் ஹோல்டன் கார் உற்பத்தியாளர்களின் சபையில் பணியாற்றினார். லெஹ்மன் 1987/88 பருவத்தில் தெற்கு ஆஸ்திரேலியாவுக்காக 17 வயதாக இருக்கும் போது முதல் தரத் துடுப்பாட்டப் போட்டியில் அறிமுகமானார். பின்னர் மெல்போர்ன் துடுப்பாட்ட மைதானத்தில் விக்டோரியாவுக்கு எதிராக ஒரு போட்டியில் விளையாடினார்.1988/89 ஆம் ஆண்டில், தெற்கு ஆஸ்திரேலியாவின், பயிற்சியாளர் பாரி ரிச்சர்ட்ஸ் லீமனை அணிக்கு அழைத்தபோது, மேற்கு ஆஸ்திரேலியாவுக்கு எதிராக மேற்கு ஆத்திரேலிய துடுப்பட்ட அரங்கத்தில் நடைபெற்ற போட்டியில் இவர் விளையாடினார்.அந்தப் போட்டியில் புரூஸ் ரீட் எழும்பும் பந்தினால் தாக்கப்பட்ட பின்னர், இவர் மயக்கமடைந்து தற்காலிகமாக சுவாசிப்பதை நிறுத்தினார். அடிலெய்ட் ஓவலில் நியூ சவுத் வேல்ஸ் ப்ளூஸுக்கு எதிரான அடுத்த போட்டியில் லீமன்ன்50 ஓட்டங்களை எடுத்தார்.
# சி. வி. இராமன் (இயக்குநர்)

**சி. வி. இராமன்** (இறப்பு: செப்டம்பர் 17, 1947) 1930-40களில் பிரபலமான ஒரு தென்னிந்தியத் தமிழ்த் திரைப்பட இயக்குநர் ஆவார். பல புராணப் படங்களைத் தயாரித்துப் புகழ் பெற்றவர். இளங்கலை, மற்றும் சட்டத்துறையில் பட்டம் பெற்றவர்.  
சி. வி. ராமன் சிவகங்கையைச் சேர்ந்தவர். இவர் சென்னையில் சுந்தரம் சவுண்ட் ஸ்டூடியோவிற்கு அருகே ஆற்காடு நவாபிடம் இருந்து குத்தகைக்கு ஒரு காணி பெற்று கலையகம் அமைத்திருந்தார். சாண்டோ சின்னப்பா தேவர் ஆரம்பத்தில் இவரின் கீழ் பணி புரிந்தவர்.
# சி. வி. இராமன் (இயக்குநர்)

## இயக்கிய திரைப்படங்கள் சில

- அதிரூப அமராவதி - 1935
- திருத்தொண்ட நாயனார் - 1935
- தெனாலிராமன் - 1938
- ஆனந்த ஆஸ்ரமம் - 1939
- ஹரிஹரமாயா - 1940
- விக்ரம ஊர்வசி (ஊர்வசியின் காதல்) - 1940
- கிருஷ்ண பிடாரன் - 1942
- சோகாமேளர் - 1942
- காரைக்கால் அம்மையார் - 1943
- பக்த ஹனுமான் - 1944
- ஆரவல்லி சூரவல்லி - 1946
- பொன்னருவி - 1947
# கார்கில் போர் நினைவகம்

**கார்கில் போர் நினைவகம் (Kargil War Memorial)** இந்தியாவிற்கும் பாகிஸ்தானுக்கும் இடையில் 1999 ஆம் ஆண்டில் கார்கில் என்னுமிடத்தில் நடைபெற்ற போரை நினைவுகூரும் வகையில் டிராஸ் நகரில் இந்திய ராணுவத்தால் கட்டப்பட்ட ஒரு போர் நினைவுச்சின்னமாகும். இந்த நினைவுச்சின்னம் ஸ்ரீநகர் - லே தேசிய நெடுஞ்சாலை 1 டி,யில் நகர மையத்திலிருந்து புலிமலை வழியாக சுமார் 5 அமைந்துள்ளது.
# கார்கில் போர் நினைவகம்

## வரலாறு

1998-1999 குளிர் காலத்தின்போது, பாகிஸ்தானிய படையானது எல்லைக்கட்டுப்பாட்டுக் கோட்டைத் (LoC) தாண்டி வந்ததோடு, தேசிய நெடுஞ்சாலையையும் லடாக்கையும் இணைக்கும் பாதையிலும், கார்கிலுக்கும் ஸ்ரீநருக்கும் இடையேயுள்ள பாதையிலும் இடையே அதிகமான இடங்களைக் கைப்பற்றியது. அப்போது இந்தியப் படையானது மே 1999இல் விஜய் நடவடிக்கை (வெற்றி) என்ற திட்டத்தை முன்வைத்து ஆக்கிரமிப்பு செய்த இடங்களைத் திரும்பப் பெற, மோசமான மலைச் சூழலில் கடுமையான போரில் ஈடுபட்டது. ஒவ்வொரு ஆண்டும் சூலை 26ஆம் நாள் கார்கில் வெற்றி நாளாகக் கொண்டாடப்படுகிறது. அந்நாளில் during which the இந்தியப் பிரதமர் புதுதில்லியில் அமைந்துள்ள இந்தியாவின் வாயிலில் உள்ள அமர் ஜவான் ஜோதியில் வீரர்களுக்கு அஞ்சலி செலுத்துவார்..  
2000 ஆம் ஆண்டில் இந்திய துருப்புக்களைக் கௌரவிப்பதற்காக இந்த இடத்தில் ஒரு தற்காலிக நினைவுச்சின்னம் கட்டப்பட்டதாக கூறப்படுகிறது. பின்னர் அதன் தற்போதைய வடிவத்தில் உள்ள நினைவுச்சின்னம் நவம்பர் 2014 இல் இந்திய ராணுவத்தால் கட்டப்பட்டது.
# கார்கில் போர் நினைவகம்

## வடிவமைப்பு

நினைவுச்சின்னத்தின் மைய அம்சமாக விஜய் நடவடிக்கையின்போது தம் இன்னுயிரை ஈந்த வீரர்களின் பெயர்களுடன் பொறிக்கப்பட்ட பித்தளை தகடு தாங்கிய இளஞ்சிவப்பு மணற்கல் சுவர் ஆகும். இது டோலோலிங் ஹைட்ஸ், டைகர் ஹில் மற்றும் பாயிண்ட் 4875 (பாத்ரா டாப்) ஆகிய இடங்களிலிருந்து காணும் வகையில் அமைந்துள்ளது. மோதலின்போது சண்டை நடைபெற்ற இடம் அதுவே ஆகும்.  
இந்த நினைவுச்சின்னத்தில் கேப்டன் மனோஜ் பாண்டே காட்சியகம் இடம்பெற்றுள்ளது. இந்தியாவின் மிக உயர்ந்த இராணுவ விருதான பரம் வீர் சக்ரா விருதானது போரின் போது மேற்கொண்ட தலைமைத்துவத்திற்காக ஒரு இளம் அலுவலருக்கு அவருடைய மரணத்திற்குப் பின் வழங்கப்பட்டதை இது நினைவுகூர்கிறது.  
பல ஆண்டுகளாக தொடர்ந்து, அங்கு பல உள்கட்டமைப்பு மேம்பாடுகள் செய்யப்பட்டு வருகின்றன. 26 ஜூலை 2012 ஆம் நாளன்று, இந்தியக் கொடி அறக்கட்டளை அமைப்பு 11.4 மீ நீளமும் 7.6 மீ அகலமும் (37.5 அடி நீளமும் 25 அடி அகலமும்) கொண்ட 15 கிலோ எடை கொண்ட கொடியை 30 மீ (100 அடி) உயரத்தைக் கொண்ட கொடிக்கம்பத்துடன் அன்பளிப்பாக வழங்கியது. கார்கில் போர் நினைவகம் எனப்படுகின்ற டிராஸ் போர் நினைவகம் தற்போது ஒரு முக்கியமான அடையாளமாகக் கருதப்படுவதோடு, மேற்கு லடாக்கில் ஒரு முக்கிய சுற்றுலா அம்சமாகவும் உள்ளது. 2016 ஆம் ஆண்டில், இங்கு சுமார் 1,25,000 பார்வையாளர்கள் வந்து சென்றுள்ளனர்.
# கார்கில் போர் நினைவகம்

## செல்லும் வழி

காஷ்மீர் மற்றும் லடாக் பகுதிகளை இணைக்கும் நெடுஞ்சாலையில் உள்ள இந்த நினைவகத்தை மிகவும் எளிதாக சாலை வழியாக சென்று சேரலாம். ஜூன் முதல் அக்டோபர் வரையிலும் நெடுஞ்சாலை பயன்பாட்டில் இருக்கும். இருந்தபோதிலும் நினைவகத்திற்கு கார்கில் மூலமாக ஆண்டு முழுவதும் செல்ல முடியும். காலை 10.00 மணி முதல் மாலை 5.00 மணி வரை இதனைப் பார்வையிடலாம்.
# ஆதாம் கான்

**ஆதாம் கான்** (Adham Khan) (1531 - 16 மே 1562) என்பவர் முகயலாயச் சக்கரவர்த்தி அக்பரின் தளபதியாக இருந்தார். இவர் மகாம் அங்கா என்பவரின் இளைய மகனாவார். இதனால் இவர் அக்பரின் சகோதரரானார். தனது நான்காவது ஆட்சியாண்டில், அக்பர் இவருக்கு பாகி கான் பக்லானியின் மகள் ஜாவேதா பேகத்தை திருமணம் செய்து வைத்தார்.
# ஆதாம் கான்

## மால்வாவின் வெற்றி

ஆதாம் கான் தலைமையிலான படைகள், கோட்டைக்குள் நுழைதல் மால்வா, 1561, *அக்பர்நாமா* சிஏ 1590-95. ]]
அக்பரின் பிரதம மந்திரி பைராம் கான் பதவி நீக்கம் செய்யப்பட்ட பின்னர், ஆதாம் கான் ஒரு தளபதியாக நியமிக்கப்பட்டு மால்வாவை கைப்பற்ற அனுப்பப்பட்டார்.  
1561 இல், ஆதாம் கான் மற்றும் பிர் முகம்மது கான் தலைமையிலான முகலாய இராணுவம் மால்வா மீது படையெடுத்தது. 1561 மார்ச் 29, அன்று சாரங்பூர் போரில் மால்வாவின் சுல்தானான பஜ் பகதூரின் படையை அவர்கள் தோற்கடித்தனர். பஜ் பகதூரின் பொக்கிஷங்கள், யானைகள் மற்றும் அவரது அரண்மனை அனைத்தும் வெற்றியாளர்களால் கைப்பற்றப்பட்டன. ஆதாம் கான் பாஸ் பகதூரின் இந்து மனைவி இராணி ரூப்மதியையும் கைப்பற்ற முயன்றார். ஆனால் அவர் விஷத்தை உட்கொண்டு தற்கொலை செய்து கொண்டார். இந்த போரில் தளபதிகளான ஆதாம் கான் மற்றும் பிர் முகம்மது கான் இருவரும் காட்டுமிராண்டித்தனமான கொடுமைச் செயல்களைச் செய்தனர் என்று வரலாற்றாசிரியர் பௌதனி கூருகிறார். கைதிகளை படுகொலை செய்தனர் என்றும் அவர்களது மனைவியையும் குழந்தைகளையும் கூட கொன்றனர் என்றும் கூறுகிறார். இந்த வெற்றிக்குப் பின்னர், ஆதாம் கான் பேரரசர் அக்பருக்கு ஒரு சில யானைகளுடன் வெற்றிச் செய்தியை அனுப்பினார். மீதமுள்ள கொள்ளைப் பொருட்களை தானே கையகப்படுத்திக் கொண்டார்.  
இதனால் கோபமடைந்த அக்பர் தனிப்பட்ட முறையில் சாரங்பூருக்கு படைகளுடன் சென்றார். ஆதாம் கான் அக்பரிடம் சரணடைந்தார். அவரால் கொள்ளையடிக்கப்பட்ட பொருட்கள் பறிமுதல் செய்யப்பட்டன. பின்னர் அவர் மால்வாவிலிருந்து திரும்ப அழைக்கப்பட்டார். பிர் முஹம்மது கானுக்கு பதவி வழங்கப்பட்டது.
# ஆதாம் கான்

## ஆதாம் கானின் மரணதண்டனை மற்றும் அதன் பின்விளைவுகள்

உத்தரவிடுகிறார். *அக்பர்நாமா* ]]  
1561, நவம்பர் மாதம் அக்பரின் விருப்பமான தளபதி அட்டகா கான், முனிம் கானுக்கு பதிலாக பிரதம அமைச்சராக நியமிக்கப்பட்டார். இவரது நியமனம் ஆதாம் கானின் தாயார் மகாம் அங்காவை அதிருப்தியடையச் செய்தது. 1562 மே 16 ஆக்ரா கோட்டையில் பார்வையாளர்களின் மண்டபமான திவான்-இ-ஆமில் அமர்ந்திருந்த அட்டா கானை ஆதாம் கான் ஒரு கூட்டத்துடன் வந்து கொலை செய்தார். இந்தக் கொலையைக் கேள்விப்பட்டு கோபமடைந்த அக்பர், ஆதாம் கானை கோட்டையின் கோபுரங்களிலிருந்து தள்ளி கொல்ல உத்தரவிட்டார். இந்த முயற்சி ஆதாம் கானின் கால்களை மட்டுமே உடைத்தது, எனவே மேலும் கோபமடைந்த பேரரசர் ஆதான் கானை மீண்டும் கீழே தள்ளும்படி உத்தரவிட்டார். இரண்டாவது முயற்சி ஆதாம் கானை உடனடியாகக் கொன்றது.  
ஆதாம் கானின் மரணத்திற்குப் பிறகு, அவரது உடல் டெல்லிக்கு அனுப்பப்பட்டது. ஆதாம் கான் இறந்ததை அறிந்த மகாம் அங்கா மனப்பிறழ்ச்சிக் கொண்டு நாற்பது நாளில் இறந்து போனார். அக்பரால் இருவருக்கும் மெக்ராலியில் ஒரு கல்லறை எழுப்பப்பட்டு அடக்கம் செய்யப்பட்டனர். *பூல்-பூலையன்* என்று பிரபலமாக அழைக்கப்படும் இந்த கல்லறை, உள்ளே ஒரு சிக்கலான புதிர்வழிகளுடன் குதுப் மினாரின் வடக்கே அமைந்துள்ள லால் *கோட்டின்* கோபுரங்களில் நிற்கிறது.
# ஆதாம் கான்

## தனிப்பட்ட வாழ்க்கை

ஆதாம் கான் 1552 இல் பாகி கான் பக்லானியின் மகள் ஜாவேதா பேகத்தை மணந்தார். அவருக்கு 2 மகன்களும் 2 மகள்களும் இருந்தனர்.
# பரூக்நகர்

**பரூக்நகர்** இந்தியாவின் ஹரியானா மாநிலத்தின் குர்கான் மாவட்டத்தில் உள்ள ஒரு நகரம் மற்றும் நகராட்சி ஆகும். இது தொலைவில் அமைந்துள்ள குர்கான் மாவட்டத்தின் ஒன்பது நிர்வாகத் தொகுதிகளில் ஒன்றாகும். குர்கானில் இருந்து ஜாஜ்ஜர் மாவட்டத்துடன் அதன் எல்லையைப் பகிர்ந்து கொள்கிறது. இது அஹிர்வால் பிராந்தியத்தின் ஒரு பகுதியாகும்.  
1732 ஆம் ஆண்டில் பரூக்நகரின் முதல் நவாப் மற்றும் முகலாய பேரரசர் பரூக்சியாரின் ஆளுநரான பவுஜ்தார் கான் என்பவரால் நிறுவப்பட்ட பரூக்நகர் அதன் உப்பு வர்த்தகம் காரணமாக 19 ஆம் நூற்றாண்டின் பிற்பகுதி வரை செழித்து வளர்ந்தது. இன்று, முகலாயர் கால நினைவுச் சின்னங்களான சீஷ் மகால், பாவ்லி மற்றும் பவுஜ்தார் கான் கட்டிய ஜமா மஸ்ஜித் ஆகியவை பார்வையாளர்களை ஈர்க்கின்றன. இந்த நகரம் குர்கானுக்கு தெற்கே உள்ள கர்ஹி ஹர்சருவுடன் இரயில் பாதை மூலம் இணைக்கப்பட்டுள்ளது. சுல்தான்பூர் தேசிய பூங்கா குர்கான் சாலையில் உள்ள பரூக்நகர் பகுதியில் அமைந்துள்ளது. நகரத்திலிருந்து தொலைவில் பட்டெளதி அரண்மனை உள்ளது.
# பரூக்நகர்

## வரலாறு

பவுஜ்தார் கான் வரும் வரை பலூச் இன மக்கள் ஆட்சியாளர்களாக இப்பகுதியைக் கட்டுப்படுத்தினர்.
# பரூக்நகர்

## வரலாறு

### முகலாய சகாப்தம்

1732 ஆம் ஆண்டில் பரூக்நகரின் முதல் நவாப் மற்றும் முகலாய பேரரசர் பரூக்சியாரின் ஆளுநரான பவுஜ்தார் கான் என்பவரால் நிறுவப்பட்டு, பல ஆண்டுகளாக உப்பு வர்த்தகம் காரணமாக பரூக்நகர் செழித்தது.  
கான் எண்கோண நகரத்தைச் சுற்றியுள்ள கோட்டைகளைக் கட்டினார். ஐந்து நுழைவாயில்கள் கொண்ட அவரது அரண்மனை சீஷ் மகால் என்று அழைக்கப்படுகிறது. இது 1761 ஆம் ஆண்டில் முகலாய கட்டிடக்கலையில் குறிப்பிடத்தக்க கட்டமைப்பில் கட்டப்பட்டது. மேலும் ஜமா மஸ்ஜித் மற்றும் *தில்லி தர்வாசா* (டெல்லி கேட்) ஆகியவற்றையும் கட்டினார். 70 ஆண்டுகளுக்கும் மேலாக அடுத்தடுத்த நவாப்கள் இப்பகுதியில் ஒரு பெரிய நிலப்பரப்பை ஆண்டனர்.
# பரூக்நகர்

## வரலாறு

### ஜாட் சகாப்தம்

இதற்கிடையில், 1757 ஆம் ஆண்டில் ஜாட் இனத்தின் பரத்பூரைச் சேர்ந்த சூரஜ் மல் என்பவரால் காம்கரின் மகன் மூசா கானை தோற்கடித்தது பரூக்நகரைக் கைப்பற்றினார். 1763 இல் மகாராஜா சூரஜ் மல் இறந்த பிறகு, 1771இல் மூசா கான் பரூக்நகரை மீட்டெடுத்தார்.
# பரூக்நகர்

## வரலாறு

### பிரித்தானியப் பேரரசு

பிரித்தானியப் பேரரசுடன் இணைந்த பின்னர், நகர் நவாப்களின் தலைமையில் இருந்தது. ஆனால் பரூக்நகரின் நவாப் அகமது அலி கான், 1857 ஆம் ஆண்டில் இந்திய கிளர்ச்சியில் பங்கேற்றார்.ஜகஜ்ஜரின் நவாப்கள், ரேவாரியின் ராவ் துலா ராம் மற்றும் பல்லப்காரின் ராஜா நஹர் சிங், ஹிசார் மற்றும் சிர்சாவின் பட்டி தலைவர்கள், மற்றும் மியோ பழங்குடியினரின் நிலங்கள் 1858 இல் பறிமுதல் செய்யப்பட்டு பேரரசின் ஒரு பகுதியாக மாற்றப்பட்டது. கிளர்ச்சியின் போது, அவர்களின் ஒருங்கிணைந்த படைகள், பிரித்தானியப் படைகளிடமிருந்து ரோத்தக்கை முழுவதுமாகக் கைப்பற்றியதுடன், உள்நாட்டு நிலையத்தைத் தாக்கி சூறையாடி, அனைத்து உத்தியோகப்பூர்வ பதிவுகளையும் எரித்தது. கிளர்ச்சி தோல்வியடைந்த பின்னர், பஞ்சாப் வரிவிதிப்புப் படைகள், பகதூர்கரைச் சேர்ந்த ராஜா நஹர் சிங் மற்றும் ஜகஜ்ஜாரின் நவாப் அப்துர் ரகுமான் கான் ஆகியோர் பிடிக்கப்பட்டு விசாரணைக்கு உட்படுத்தப்படு, டெல்லியில் தூக்கிலிடப்பட்டனர். மற்றவர்கள் லாகூருக்கு நாடுகடத்தப்பட்ட தண்டனையுடன் தப்பினர்.  
1857 கிளர்ச்சியில் பங்கேற்றதற்காக, ஹரியானாவின் மூன்று முக்கிய தலைவர்கள் பழைய தில்லியின் சந்தானி சவுக்கில் உள்ள கோட்வாலியில் தூக்கிலிடப்பட்டனர். பல்லப்கரின் ராஜாவான நஹர் சிங் 1958 ஜனவரி 9 அன்று தூக்கிலிடப்பட்டார். ஜகஜ்ஜார் நவாப் அப்துர் ரகுமான் ஜனவரி 23, 1858 ல் தூக்கிலிடப்பட்டார். பரூக்நகரின் நவாப் அகமது அலி 1858 ஜனவரி 23 அன்று தூக்கிலிடப்பட்டார். நகரில் கிளர்ச்சியின் தியாகிகளை நினைவுகூரும் வகையில் சமீபத்தில் ஒரு நினைவுச்சின்னம் எழுப்பப்பட்டது.
# உள்நாட்டு நுழைவு அனுமதிச் சீட்டு (இந்தியா)

**உள்நுழைவு அனுமதிச் சீட்டு** (**Inner Line Permit** (** ILP**) இந்தியக் குடிமக்கள், இந்தியவில் பாதுகாக்கப்பட்ட வடகிழக்கு மாநிலங்களில் குறிப்பாக நாகலாந்து, மணிப்பூர், மிசோரம் போன்ற மாநிலங்களில் சுற்றுலா மற்றும் வேலை காரணமாக செல்பவர்களுக்கு அந்தந்த மாநில அரசுகளின் எல்லைச் சோதனைச் சாவடிகளில் மற்றும் விமான நிலையங்களில் மாநிலத்தில் உள்நுழைவதற்கு அனுமதிச் சீட்டு வழங்குவர். இதன் அனுமதிக் காலம் ஏழு நாட்கள் வரை இருக்கும். தேவைப்பட்டால் 15 நாட்கள் வரை நீட்டிப்பர். இந்த அனுமதிச் சீட்டு லடாக் பகுதிகளுக்குப் பயணிக்கும், லடாக்கியர் அல்லாத அனைத்து மாநில இந்தியர்களுக்கும் பொருந்தும்.  
வெளிநாட்டுச் சுற்றுலாப் பயணிகள், வடகிழக்கு மாநிலங்கள் அல்லது லடாக் போன்ற பாதுகாக்கப்பட்ட பகுதிகளுக்கு சுற்றுலா செல்வதற்கு இந்திய அரசின் உள்நுழைவு அனுமதிச் சீட்டு பெறவேண்டும். வடகிழக்கு மாநிலங்களில் குறுகிய காலச் சுற்றுலாச் செல்வோருக்கும், அப்போது நீண்டகாலம் தங்கி பணிபுரிபவர்களுக்கும் இரண்டு வகையான நுழைவுச் சீட்டுக்கள் வழங்கப்படுகிறது.
# உள்நாட்டு நுழைவு அனுமதிச் சீட்டு (இந்தியா)

## உள்நுழைவுச் சீட்டு பெற்றுச் செல்ல வேண்டிய மாநிலங்கள்

- அருணாச்சலப் பிரதேசம் — அருணாச்சலச் பிரதேச மாநில அரசின் அரசியல் பிரிவின் செயலாளர்
- மிசோரம் — மிசோரம் மாநில அரசு
- நாகாலாந்து — நாகலாந்து மாநில அரசு
- மணிப்பூர் — மணிப்பூர் மாநில அரசு  
- லே மாவட்டம், லடாக்
# உள்நாட்டு நுழைவு அனுமதிச் சீட்டு (இந்தியா)

## பின்னணி

பிரித்தானிய இந்திய ஆட்சியில், 1873-இல் தற்போதைய வடகிழக்கு மாநிலங்கள் மிகவும் பாதுகாக்கப்பட்ட பகுதியாக விளங்கியது. எனவே அப்பகுதிகளுக்கு சுற்றுலாச் செல்லும் பிற மாநிலங்களின் இந்தியக் குடிமக்களுக்கு குறிப்பிட்ட காலத்திற்கு அரசின் நுழைவுச் சீட்டு வழங்கப்பட்டது
# மெக் ஓம் அளவி

**மெக் ஓம் அளவி (Megohmmeter)** அல்லது **மெக்கர்** ஒரு சிறப்பு வகையான ஓம்மானி ஆகும், இது மின்காப்புப்பொருள்களின் மின் எதிர்ப்பு<nowiki/>த் தன்மையை அளவிடப் பயன்படுகின்றது. காப்புப்பொருட்கள், எடுத்துக்காட்டாக, மின்கம்பிவடங்களின் உறைகள், அவற்றின் காப்பு வலிமையை உறுதிசெய்யும் வண்ணம், உயர் மின்னழுத்த மின் உபகரணங்களின் நிறுவல்கள் மற்றும் பராமரிப்பின் ஒரு பகுதியாக சோதிக்கப்பட வேண்டும். இந்த நோக்கத்திற்காக அதிகமான டிசி மின்னழுத்தங்களை (பொதுவாக 500 முதல் 5 kV வரை, சில 15 kV வரை) குறிப்பிட்ட மின்னோட்ட திறனில் வழங்க கூடிய மெகோஹ்மீட்டர்கள் பயன்படுத்தப்படுகின்றன. ஏற்றுக்கொள்ளக்கூடிய இன்சுலேட்டர் எதிர்ப்பு மதிப்புகள் பொதுவாக குறிப்பிடப்பட்ட தரங்களைப் பொறுத்து 1 முதல் 10 மெகாஹாம் ஆகும்.
# பீச்சி

**பீச்சி** (BeeChi) என்கிற புனைபெயரால் அழைக்கப்படும் ராயசம் பீமசேன ராவ் (1913-1980), கன்னட மொழியில் நன்கு அறியப்பட்ட நகைச்சுவையாளர் ஆவார். அவர் கர்நாடகாவின் ஜார்ஜ் பெர்னார்ட் ஷா என்றும் அழைக்கப்பட்டார்.
# பீச்சி

## ஆரம்பகால வாழ்க்கை மற்றும் தொழில்

பீச்சி, 1913இல், இந்திய மாநிலமான, கர்நாடகத்திலுள்ள பெல்லாரி மாவட்டத்தில் இருக்கும் அரபனஹள்ளியில் பிறந்தார். இவரது தந்தை சீனிவாச ராவ், தாய் பாரதம்மா ஆவர். இவர், எஸ்.எஸ்.எல்.சி.க்குப் பிறகு படிப்பை நிறுத்திவிட்டு, அரசாங்க அலுவலகத்தில் ஒரு உதவியாளராக சேர்ந்தார். பின்னர் இவர் சிஐடிக்கு கணிசமான நேரம் பணியாற்றினார். இவர் சீதாபாயை மணந்தார்.
# பீச்சி

## முயற்சி

இவர், கன்னடத்தையோ அல்லது அதன் இலக்கியங்களையோ முறையாக படிக்கவில்லை. ஒரு நீண்ட ரயில் பயணத்தில் ஏ.என். கிருஷ்ணா ராவின் *சந்தியராகா* (சத்யராகா) என்ற புதினத்தை படித்தபின் பீச்சி கன்னட இலக்கியத்தை நோக்கி உந்துதல் பெற்றார். ஏ.என்.கிருஷ்ண ராவை தனது குருவாக இவர் கருதினார். அந்த புத்தகத்தை படித்தபின், பீச்சிக்கு ஏற்பட்ட உணர்வுகள் அவரின் சொந்த வார்த்தைகளில் கீழே கொடுக்கப்பட்டுள்ளது.:-  
:"*இல்லஸ்ட்ரேட்டட் வீக்லி*" *பேப்பரின்* மடிப்புகளுக்குள் புத்தகத்தை வைத்து *சந்தியராகாவைப்* படிக்க ஆரம்பித்தேன். நான் படிக்க ஆரம்பித்தேன் என்பது மட்டுமே எனக்கு நினைவிருக்கிறது. என் கண்கள் எத்தனை முறை ஈரமாகிவிட்டன; எத்தனை முறை என் இதயம் துடித்தது என்று எனக்குத் தெரியவில்லை; ஆனால் புத்தகத்தை முழுமையாகப் படித்த பின்னரே நான் விழித்தேன். "
# பீச்சி

## இலக்கியம்

பீச்சியின் எழுத்துக்கள் நகைச்சுவை அடிப்படையிலானவை. இவருடைய முதல் புதினமான *தசகூட்டா*, இவருக்கு 32 வயதாக இருந்தபோது வெளியிடப்பட்டது. *தசகூட்டா* என்பது ஒரு மனிதனின் (உமேஷ்) மேற்பரப்பில், அரசாங்க ஊழியர்களை ஊழலுக்கு அடிபணியச் செய்த கதை ஆகும். ஆனால் பழமைவாதத்திற்கு, ஆண்களின் பரந்த அடிமைத்தனத்துடன் தொடர்புடையது.  
இந்த புதினத்தில், கதாநாயகன் தனது வாழ்க்கையில் பல துன்பங்களுக்கு ஆளாகிறான். ஊழல் மிகுந்த மேலதிகாரிகளின் கீழ் பணிபுரிகிறான். கதாநாயகனின் தந்தை, ஒரு இளம் பெண்ணை மறுமணம் செய்து கொள்கிறார். தனது மாற்றாந்தாய் இருக்கும் வீட்டில் இருக்கப் பிடிக்காமல், இறுதியில் சுபாஸ் சந்திரபோஸின் ("நேதாஜி") இந்திய தேசிய இராணுவத்தில் (ஐ.என்.ஏ ) சேருகிறான். மேலும், இப்புதினத்தில், கதாபாத்திரங்கள் கவனக்குறைவாக சிக்கலில் சிக்கிக் கொள்ளும் காட்சிகள் கதையில் புத்திசாலித்தனமாக உருவாக்கப்படுகின்றன. உதாரணமாக, போஸின் இராணுவ அணிகளில் சுதந்திரப் போராட்டத்தில் பங்கேற்றதால் சிறையில் இருந்து திரும்பிய பிறகு, உமேஷ் வீட்டில் அமர்ந்து காபி குடித்து கொண்டிருக்கும்போது, காபி, கசப்பாக இருப்பதைக் கண்டதும், கொஞ்சம் சர்க்கரை கேட்கிறான். அப்போது, மோகன்தாசு கரம்சந்த் காந்தி படுகொலை செய்யப்பட்டதாக செய்தி வருகிறது. கலகக்காரர்கள், அவனின் வீட்டிற்குள் நுழைகையில், உமேஷ் சர்க்கரை உட்கொள்வதைப் பார்க்கிறார்கள். உமேஷ் மகாத்மாவின் மரணத்தை கொண்டாடுகிறார் என்று நினைத்து, அவர்கள் உள்ளே ஒரு கோபத்தில் செல்கிறார்கள். புத்துணர்ச்சியூட்டும், அசல் மற்றும் தைரியமான இந்த புதினம், பீச்சிக்கு மிகவும் புகழ் அளித்தது. அதனால், இவர் இன்னும் அதிகமாக, பெரிய படைப்புகளை எழுதத் தொடங்கினார்.  
இவரது கதைகளில் வரும் முதன்மை கதாபாத்திரம் *டிம்மா* ஆகும். (கன்னடத்தில் *டிம்மா* என்பது, *மூடன்* எனக் கருதப்படும் ஒரு மனிதரைக் குறிக்க பேச்சுவழக்கில் பயன்படுத்தப்படுகிறது). பீச்சி, தனது பெரும்பாலான கதைகளின் தலைப்பில் டிம்மா என்கிற சொல்லை பயன்படுத்தியுள்ளார். இவர், தனது வாழ்நாளில் சுமார் 60 புத்தகங்களை எழுதினார்.
# பீச்சி

## சுயசரிதை

இவரது சுயசரிதை, *நன்ன பயாகிராபி*, வெளியானதும் சில சர்ச்சைகளை சந்தித்தது. *நன்ன பயாகிராபி* என்பது பீச்சியின் மிகச் சிறந்த தத்துவ படைப்பாகும். இதில், இவரது வாழ்க்கையில் நடந்த சம்பவங்களை தேவையான அளவிற்கு விரிவாகக் கூறியுள்ளார். இதனால், இதை படிக்கும் வாசகருக்கு, வேடிக்கை, தூண்டுதல், மனச்சோர்வு மற்றும் இறுதியில் அறிவூட்டுவதாக அமைந்துள்ளது. பல வழிகளில், இது சிறந்த சுயசரிதையாக பார்க்கப்படுகிறது.  
இதில், தனது வாழ்க்கையின் ஆரம்பத்தில் அனுபவித்த வேதனையான இழப்புகள் மற்றும் இவருக்கு ஏற்பட்ட விரும்பத்தகாத அனுபவங்களை, இவருக்கே உரிய நகைச்சுவை பாணியில் எழுதியிருப்பது மக்களிடையே பெரும் வரவேற்பை பெற்றுத் தந்தது. பீச்சி ஒருபோதும் தனது கசப்பான வாழ்க்கையைப் பற்றி கசப்பாக சொன்னது இல்லை. இவரது தொனி சகிப்புத்தன்மை, மன்னிப்பு மற்றும் புரிதல் ஆகியவற்றில் ஒன்றாக உள்ளது. இவரது புத்தகத்தில் உள்ள நகைச்சுவை ஒருபோதும் கட்டாயப்படுத்தப்படுவதில்லை. ஒருபோதும் மோசமானதாகவோ அல்லது பொருத்தமற்றதாகவோ இல்லை.  
பீச்சி ஒரு ஆரம்ப அத்தியாயத்தில், தனது கிராமத்தின் இளம்வயது சிறுவர்கள் அனைவரும் அருகிலுள்ள ஒரு மலைக்குச் சென்று சுயஇன்பத்தில் ஈடுபடுவார்கள் என்பதை விவரிக்கிறார். மற்றொன்றில், கிராமத்தின் ஒரு வயதான விதவை தனது விதவை மகளை ஒரு இளம் பீச்சியை கவர்ந்திழுக்க முயற்சிப்பதை விவரிக்கிறார். மேலும், அந்த சூழ்நிலையிலிருந்து அவர் எவ்வாறு தப்பித்தார் என்பதையும் விளக்கியுள்ளார். இந்த இரண்டு சம்பவங்களும் நகைச்சுவையுடன் எழுதப்பட்டுள்ளன. மற்றும் மகிழ்ச்சிகரமான வாசிப்பை உருவாக்குகின்றன; இது அனைத்தையும் பார்த்த மற்றும் வாழ்க்கை என்னவாக இருக்க வேண்டும் என்பதைப் புரிந்துகொண்ட ஒரு மனிதரிடமிருந்து இச் செய்திகள் வருகிறது என்கிற கருத்து படிக்கும் வாசகருக்கு ஏற்படுகிறது. இந்த புத்தகத்தின் கடைசி பத்தி, இவரது வாழ்க்கை குறித்த தத்துவத்தை வெளிப்படுத்துகிறது.
# பத்ராச்சல இராமதாசு

**காஞ்செர்லா கோபண்ணா** (1620 - 1680) அல்லது **பக்த இராமதாசு** அல்லது **பத்ராச்சல இராமதாசு** என்று பிரபலமாக அறியப்படும் இவர் 17 ஆம் நூற்றாண்டில் வாழ்ந்த இராம பக்தர். மேலும் இவர் கர்நாடக சங்கீதமும் தெரிந்தவரார். இவர் தெலுங்கு பாரம்பரிய சகாப்தத்தைச் சேர்ந்த பிரபலமான வாக்யாயகரர் (பாரம்பரிய இசையமைப்பாளர்) ஆவார். இவரது சமகாலத்தவர்களில் தெலுங்கு இலக்கியத்தின் தூண்களான அன்னமாச்சாரியார், தியாகராஜர், சேத்ரய்யா, மற்றும் சியாமா சாஸ்திரிகள் ஆகியோர் அடங்குவர். 16 ஆம் நூற்றாண்டில் முஸ்லீம் ஆளும் தெலுங்கு நாட்டில் பத்ராச்சலம் நகருக்கு அருகிலுள்ள நெலகொண்டபள்ளி கிராமத்தில் வசித்து வந்த இவர், சிறீ இராமருக்காக புகழ்பெற்ற கோவிலை பத்ராச்சலத்தில் கட்டி புகழ் பெற்றார். இராமருக்கான இவரது பக்திப் பாடல்கள் தென்னிந்திய பாரம்பரிய இசையில் *இராமதாசு கீர்த்தனலு* என பிரபலமாக உள்ளன. தென்னிந்திய பாரம்பரிய இசையின் முக்கிய நபரான தியாகராஜர் கூட இவரது இசை அமைப்புகளைக் கற்றுக்கொண்டார். இவர் தாசரதி சடகாமு, தாசரதி கருணா பயோனிதி" போன்ற பாடல்களை இராமர் மேல் கிட்டத்தட்ட 108 கவிதைகளின் தொகுப்பையும் எழுதியுள்ளார்.
# பத்ராச்சல இராமதாசு

## ஆரம்பகால வாழ்க்கை

பக்த ராமதாசு என அழைக்கப்படும் மாபெரும் மேதையான காஞ்செர்லா கோபண்ணா (கோபராசு) ஒரு வசதியான தெலுங்கு நியோகி பிராமணக் குடும்பத்தில் லிங்கண்ணா மந்திரி மற்றும் காமாம்பா ஆகியோருக்கு கம்மம் வட்டம் நெலகொண்டபள்ளி கிராமத்தில் (முந்தைய வடக்கு தெலங்காணா மாநிலத்தின் வாரங்கல் பிரிவு) பிறந்தார். கோல்கொண்டாவில் உள்ள குதுப் ஷாஹி வம்சத்தைச் சேர்ந்த தானா ஷா அரசவையில் அமைச்சர்களாக இருந்த மாதண்ணாவும் அக்கண்ணாவும் இவரது மாமன்கள். கோபண்ணா பின்னர் பல்வஞ்சா வட்டத்தின் வட்டாச்சியராக தானா ஷாவால் பணியமர்த்தப்பட்டார்.
# பத்ராச்சல இராமதாசு

## தொழில்

குதுப் ஷாஹி சுல்தான் அபுல் ஹசன் தானா ஷா அரசவையில் இவரது மாமா மற்றும் நிர்வாகத் தலைவரான அக்கண்ணா என்பவரால் இராமதாசு 'பால்வோஞ்ச பரகனா'வின் வட்டாட்சியராக நியமிக்கப்பட்டார். இவர் தனது பணியின் கடமைகளை மிகுந்த ஆர்வத்துடன் நிறைவேற்றினார். சுல்தானுக்கு வருவாயைச் சேகரித்தார். அதே நேரத்தில் இராமர் பெயரைக் பாடுவதின் மூலமும் ஏழைகளுக்கு உணவளிப்பதன் மூலமும் தனது சேவையைத் தொடர்ந்தார்.
# பத்ராச்சல இராமதாசு

## கோயில் பணி

உள்ள பத்ராச்சலம் கோயிலில் சிறீ இராம நவமி கல்யாணம் உற்சவம் ]]
ஒருமுறை இவர் ஒரு நிகழ்ச்சிக்காக பத்ராச்சலம் சென்றதாகவும், அங்குள்ள கோயிலின் பாழடைந்த நிலையால் கலக்கம் அடைந்ததாகவும் தொன்மக் கதைகள் தெரிவிக்கின்றன. பல காரணங்களுக்காக இராம பக்தர்களுக்கு பத்ராச்சலம் குறிப்பிடத்தக்கதாக இருந்தது. இராமர் தன் வசவாச காலத்தில் சீதா மற்றும் லட்சுமணனுடன் பர்னாசாலை அருகே தங்கியிருந்ததாகவும், பத்ராச்சலம் அருகே சபரியை சந்தித்தாகவும் கூறப்படுகிறது (இராமாயணத்திலுள்ள வானர இராச்சியமான கிட்கிந்தைக்கு அருகே சபரி வாழ்ந்ததாக நம்பப்படுகிறது. (அம்பிக்கு அருகில்). இங்குள்ள பாகவத புராணத்தை தெலுங்கிற்கு மொழிபெயர்க்க போத்தனாவுக்கு இராமர் வழிநடத்தியதாக நம்பப்படுகிறது. இவ்வளவு முக்கியத்துவம் இருந்தபோதிலும், கோயில் முற்றிலும் புறக்கணிக்கப்பட்டது. எனவே, கோயிலை செப்பனிட்டு புனரமைப்பதற்காக இரமதாசு நிதி திரட்டத் தொடங்கினார். இவர் தனது பொக்கிஷங்களை காலி செய்ததோடு, மேலும் பணம் திரட்ட முடியாமலும் இருந்ததால், கிராம மக்கள் வருவாய் வசூலை புனரமைப்புக்காக செலவிடுமாறு வேண்டுகோள் விடுத்தனர். மேலும் பயிர்களை அறுவடை செய்தபின் திருப்பிச் செலுத்துவதாக உறுதியளித்தனர். இதுபோன்று, அபுல் ஹசன் குதுப் ஷாவின் அனுமதியின்றி - நில வருவாயிலிருந்து வசூலிக்கப்பட்ட ஆறாயிரம் ரூபாயுடன் கோயிலின் புனரமைப்பை இராமதாசு முடித்தார்.  
கோயில் கட்டி முடிக்கும் வேளையில், பிரதான கோயிலின் முகப்பில் சுதர்சன சக்கரத்தை பதிப்பது குறித்து ஒரு நாள் இரவு இவர் குழப்பமடைந்தார். அதே இரவில், இவரது கனவில் இராமரைப் பார்த்ததாகவும், கோதாவரி ஆற்றில் புனித நீராடச் சொன்னதாகவும், மறுநாள் கோபண்ணா அவ்வாறு செய்தபோது, சுதர்சன சக்கரம் கிடைத்தது என்று நம்பப்படுகிறது.  
அரசு பணத்தைக் கையாடல் செய்ததற்காக அவரது மேலதிகாரிகள் கோபண்ணாவைச் சிறையிலிட்டார். அன்று இரவே இராமர் அவரிடம் கோபண்ணா உருவில் சென்று பணம் முழுவதையும் செலுத்தி, அவருக்கு பொற்பாத தரிசனமளித்தார். மேலும் பணம் செலுத்தியதற்கான இரசீதை சிறையிலுறங்கிக்கொண்டிருந்த கோபண்ணாவின் தலைமாட்டில் வைத்துவிட்டு மறைந்தார். மறுநாள் காலையில் அதிகாரி இவரிடம் நேரில் வந்து பொற்பாதத்தின் இரகசியத்தை வினவ கோபண்ணா அவரை மலைக்கழைத்துச் சென்றார். தன் சன்னிதானத்திற்கு வந்த முமதியனுக்கு இராமர் தரிசனம் கொடுத்தார். என்ற கதை நிலவுகிறது.
# பத்ராச்சல இராமதாசு

## கர்நாடக பாடல்கள்

இராமதாசு கிட்டத்தட்ட 300 பாடல்களை இயற்றியுள்ளார்.
# ஜோ டார்லிங்

**ஜோசப் டார்லிங்** ( Joe Darling 21 நவம்பர் 1870 - 2 ஜனவரி 1946) ஒரு முன்னாள் ஆஸ்திரேலிய கிரிக்கெட் வீரர் ஆவார், இவர் 1894 மற்றும் 1905 க்கு இடையில் ஒரு மட்டையாளராக 34 தேர்வுத் துடுப்பாட்ட போட்டிகளில் விளையாடினார். தலைவராக , இவர் மொத்தம் 21 தேர்வுத் துடுப்பாட்ட போட்டிகளில் ஆஸ்திரேலியாவை வழிநடத்தினார். இதில் ஏழு போட்டிகளில் வென்றார், நான்கு போட்டிகளில் தோல்வியடைந்தார். 1896, 1899, 1902 மற்றும் 1905 ஆம் ஆண்டுகளில் ஆஸ்திரேலிய அணியுடன் டார்லிங் நான்கு முறை இங்கிலாந்து சுற்றுப்பயணம் செய்தார்; தலைவராக கடைசி மூன்று சுற்றுப்பயணங்கள் செய்தார். 1902 இல் இங்கிலாந்தில் ஆஸ்திரேலிய கிரிக்கெட் அணியின் தலைவராக இருந்தார், ஆஸ்திரேலிய கிரிக்கெட் வரலாற்றில் சிறந்த அணிகளில் ஒன்றாக இவரின் தலைமையிலான அணி பரவலாக அங்கீகரிக்கப்பட்டது.இவர் 34 தேர்வுத் துடுப்பாட்டப் போட்டிகளில் விளையாடி 1657 ஓட்டங்களை எடுத்துள்ளார். அதில் அதிகபட்சமாக 178 ஓட்டங்களை எடுத்துள்ளார். மூன்று நூறுகள் உட்பட ஆட்டப் பகுதிக்கு சராசரியாக 28.56 ஓட்டங்கள் எடுத்தார். 202 முதல் தரத் துடுப்பாட்டப் போட்டிகளில் விளையாடி 10635 ஓட்டங்களை எடுத்துள்ளார்.
# ஜோ டார்லிங்

## ஆரம்பகால வாழ்க்கை மற்றும் தொழில்

டார்லிங் 1870 ஆம் ஆண்டு நவம்பர் 21 ஆம் தேதி தெற்கு ஆஸ்திரேலியாவின் க்ளென் ஓஸ்மண்டில் பிறந்தார். ஜான் டார்லிங், தானிய வணிகர் மற்றும் இவரது மனைவி இசபெல்லா, நீ பெர்குசன் ஆகியோரின் ஆறாவது மகன் ஆவார். இவர் பிரின்ஸ் ஆல்பிரட் கல்லூரியில் கல்வி பயின்றார். அங்கு இவர் துடுப்பாட்டத்தில் ஆர்வம் காட்டினார். கடுமையான போட்டியாளரான செயின்ட் பீட்டர்ஸ் கல்லூரிக்கு எதிரான வருடாந்திர போட்டியில் தனது 15 ஆம் வயதில் 252 ஓட்டங்கள் எடுத்து சாதனை படைத்தார். இவரது வருங்கால தேர்வுத் துடுப்பாட்ட அணியின் வீரர் கிளெம் ஹில் பின்னர் இந்த சாதனையை முறியடித்து 360 ஓட்டங்கள் எடுத்தார். சிறிது காலத்திற்குப் பிறகு, 1886 இல் ஆஸ்திரேலிய லெவனில் விளையாடிய பின்னர் ஒருங்கிணைந்த தென் ஆஸ்திரேலிய / விக்டோரியா XV அணியில் இவர் சேர்க்கப்பட்டார். அந்தப் போட்டியில் இவர் 16 ஓட்டங்கள் மட்டுமே எடுத்தார்.  
புஷ்ஷில் இரண்டு ஆண்டுகள் கழித்த இன்னர் டார்லிங் அடிலெயிட் மற்றும் துடுப்பாட்டத்திற்குத் திரும்பினார். அடிலெய்டில் உள்ள ரண்டில் ஸ்ட்ரீட்டில் ஒரு விளையாட்டு உபகரண கடையைத் திறந்தார். பின்னர் காலனித்துவ துடுப்பாட்டப் போட்டிகளில் தென் ஆஸ்திரேலியாவை பிரதிநிதித்துவப்படுத்த தேர்வு செய்யப்பட்டார். அடிலெய்ட் ஓவலில் நியூ சவுத் வேல்ஸுக்கு எதிராக தனது முதல் தரத் துடுப்பாட்டப் போட்டியில் இவர் அறிமுகமானார்.அந்தப் போட்டியின் முதல் ஆட்டப் பகுதியில் 5 மற்றும் இரன்டாவது ஆட்டப் பகுதியில் 32 ஓட்டங்கள் எடுத்ததால், தென் ஆஸ்திரேலியா 237 என்ற கணக்கில் வென்றது . அடுத்த ஆண்டில் இங்கிலாந்துத் துடுப்பாட்ட அணிக்கு எதிரான போட்டித் தொடரில்ஆண்ட்ரூ ஸ்டோடார்ட் தலைமையில் ஆத்திரேலியத் துடுப்பாட்ட அணியில் இடம் பெற்ற டார்லிங் தனது முதல் , முதல் தரத் துடுப்பாட நூறு ஓட்டத்தினை எடுத்தார். அந்தப் போட்டியில் இவர் 115 ஓட்டங்களை எடுத்தார்.
# குழுமம் (நிறுவனம்)

**குழுமம்**(ஆங்: conglomerate) என்பது ஒரு நிறுவன கூட்டமைப்பு குழுவின் கீழ் முற்றிலும் மாறுபட்ட தொழில்களில் இயங்கும் பல வணிக நிறுவனங்களின் கலவையாகும், பொதுவாக இது ஒரு தாய் நிறுவனம் மற்றும் பல துணை நிறுவனங்களை உள்ளடக்கியது. பெரும்பாலும், இது பல தொழில் நிறுவனங்களை உள்ளடக்கிய ஒரு கூட்டு நிறுவனம் ஆகும். காங்கோலோமரேட்டுகள் பெரும்பாலும் பெரிய மற்றும் பன்னாட்டு நிறுவனங்கள் ஆகும். இந்திய அளவில் குழும நிறுவனத்திற்கு உதாரணமாக ஐடிசி லிமிடெட், அதானி குழுமம் போன்ற நிறுவனங்களை கூறலாம்
# சுதாகர் சதுர்வேதி

**சுதாகர் சதுர்வேதி** **(Sudhakar Chaturvedi**), 20 ஏப்ரல் 1897 இல் பிறந்ததாகக் கூறப்படுகிறது. இவர் ஒரு இந்திய வேத அறிஞர், இந்தியவியலாளர், மற்றும் *சூப்பர் சென்டெனேரியன்* என்று கூறப்படுபவர். கூறப்பட்ட நாளில் இவருக்கு வயது 122 ஆண்டுகள், 254 நாட்கள் ஆகியிருந்தன. சில இந்திய செய்தித்தாள்கள் அவரை மிகவும் வயதான வாழும் இந்தியர் என்று தெரிவிக்கின்றன.
# சுதாகர் சதுர்வேதி

## சுயசரிதை

சதுர்வேதி 1897 ஏப்ரல் 20 அன்று இந்தியாவின் கர்நாடகாவின் பெங்களூரில் பிறந்ததாகக் கூறுகிறார் (அல்லது கர்நாடக மாநிலத்தின் தும்கூர் மாவட்டத்தில் உள்ள கியாட்சந்திராவில் ஒரு அறிக்கையின்படி). ஒரு அறிக்கை 2011 இல், இவருக்கு 121 வயதாகக் கூறுகிறது. அந்த அறிக்கையில் இவரது பிறந்த ஆண்டு 1890 ஆக உள்ளது.
# சுதாகர் சதுர்வேதி

## சுயசரிதை

### சுதந்திர போராட்டம் மற்றும் வேத உதவித்தொகை

சதுர்வேதிக்கு "சதுர்வேதி" என்ற தலைப்பு வழங்கப்பட்டது. அதாவது "நான்கு வேதங்களின் எசமானர்" என்று பொருள்படும். ஹரித்வாரில் உள்ள குருகுல் காங்ரியில் சுவாமி ஷ்ரதானந்தின் சீடரான இவர், வேத வச்சஸ்பதி பட்டம் பெற்றார் (இது முதுகலை பட்டத்திற்கு சமமானது).  
சதுர்வேதி மகாத்மா காந்தியின் சமகாலத்தவர் ஆவார். வட இந்தியாவில் ஒரு *குருகுலத்தில்* வேதங்களைப் படிக்கும் போது காந்தியை முதலில் சந்தித்தார். பின்னர், இவர் காந்திய முறைகளை தீவிரமாக பின்பற்றுபவராக ஆனார். 1919இல் நடந்த ஜாலியன்வாலா பாக் படுகொலையை நேரில் கண்ட சாட்சியாக இருப்பது உட்பட இந்திய சுதந்திர இயக்கத்தின் பல நிகழ்வுகளுக்கு இவர் சாட்சியாக இருந்தார். காந்தி ஆணையிட்ட கடிதங்களை *வைஸ்ராய்* அல்லது *கவர்னர் ஜெனரலுக்கு* அனுப்பியதால் அவர் காந்திஜியின் தபால்காரர் என்று அழைக்கப்பட்டார். காந்தி இவரை 'கர்நாடகி' என்று அழைத்தார். 1938 ஆம் ஆண்டில் காந்தியுடன் பயணம் செய்யும் போது இவர் தனது வலது கையின் பயன்பாட்டை இழந்தார். பின்னர், இவர் சுதந்திரப் போராட்டத்தில் பங்கேற்றார். மேலும், சுதந்திர போராட்டத்தின் போது குறைந்தது 31 தடவைகள் கைது செய்யப்பட்டார். பெஷாவர் முதல் வேலூர் வரை, நாடு முழுவதும் உள்ள சிறைகளில் இருந்தார்.  
பழைய மைசூர் மாநிலத்தில் இவருக்கு மந்திரி பதவியை சர்தார் வல்லபாய் படேல் வழங்கினார். அதை இவர் நிராகரித்தார்.  
இவரது பிற்கால வாழ்க்கையில், இவர் ஆர்யா சமாஜத்தின் தயானந்த சரஸ்வதியைப் பின்பற்றுபவர் ஆனார். என்ற நபரை தனது மகனாக ஏற்றுக்கொண்டார். மேலும் இவருக்கு மூன்று பேரக்குழந்தைகளும் உள்ளனர். இவர் ஒருபோதும் திருமணம் செய்து கொள்ளவில்லை: 2011 ல் ஊழலுக்கு எதிரான இந்தியா பிரச்சாரத்தில் பங்கேற்றார். இவர் அதிகாலை 3 மணிக்கு அல்லது 3:30 மணிக்கு எழுந்திருக்கிறார், இரவு 7 மணிக்குள் படுக்கைக்குச் செல்கிறார். "வேதங்களில் உள்ள வழிமுறைகளைப் பின்பற்ற்ங்கள், அதனால், மகிழ்ச்சியான வாழ்க்கை உங்களுக்கு காத்திருக்கிறது" என்று அவர் மக்களுக்கு அறிவுறுத்துகிறார். இவர் கண்டிப்பான சைவ உணவை கடைப்பிடிக்கிறார். இவர் 300 வயது வரை வாழ விரும்புகிறார் என்று கூறியுள்ளார். கர்நாடக சாகித்யா அனுவாடா அகாடமி அவருக்கு 2007-08க்கான கௌரவ விருதை வழங்கியது. 2009 ஆம் ஆண்டில் ஸ்ரீ காஷி சேஷா சாஸ்திரி அறக்கட்டளையால் அவருக்கு "சமூக பொருளாதார மேம்பாட்டு ஆசிரியர் விருது" வழங்கப்பட்டது. 2010 ஆம் ஆண்டில் ஐ.டி.எல் அறக்கட்டளையால் ஒரு "லிவிங் லெஜண்ட்" விருது இவருக்கு வழங்கப்பட்டது, அங்கு அவர் கண்களை தானம் செய்வதாக உறுதியளித்தார். மார்ச் 2011 இல், ஐ.டி.எல் அறக்கட்டளையால் அவருக்கு சக்கர நாற்காலி பரிசளிக்கப்பட்டது. இது, லோகாயுக்தா சந்தோஷ் ஹெக்டே நிதியுதவி அளித்து பெறப்பட்டதாகும். இவர், அதைப் பயன்படுத்தத் தொடங்கினார்.
# மேல வடகரை

**திருநெல்வேலி** மாவட்டம் நாங்குநேரி வட்டம் **களக்காடு** அருகே, பத்மனேரி பஞ்சாயத்தின் கீழ் அமைந்துள்ள **மேல வடகரை** (Mela Vadakarai) என்னும் அழகிய கிராமம் இயற்கையின் அற்புதத்தை அனுபவிக்கிறது. இந்த ஊரின் வழியாக, மேற்கு தொடர்ச்சி மலையின் கிழக்கு சரிவில் பச்சையாறு என்ற ஆறு பாய்கிறது. பச்சையாறு ஊரின் சுற்றுச்சூழலுக்கு மகத்தான செழுமையை வழங்குகிறது.  
பச்சையாறு ஆற்றின் அருகில் வடக்கு பச்சையாறு அணை அமைந்துள்ளது. இது சுரங்க நீர்க்கட்டமைப்பாக செயல்பட்டு, விவசாயத்திற்கான நீரைச் சேமிக்க உதவுகிறது. இந்த அணை, விவசாயிகளுக்கு மிகவும் பயனுள்ளதாக இருப்பதால், அவர்கள் தங்களது நிலங்களில் விதைச் செய்ய நீரை வழங்குவதற்குப் பெரிதும் உதவுகிறது.  
மேல வடகரை கிராமத்தின் பிரதான தொழில் விவசாயமாகும். இங்கு வாழையும் நெல்லும் இரண்டு முக்கியமான பயிர்களாக விளங்குகின்றன. விவசாயிகள், நிலத்தைப் பசுமை நிறைந்த முறையில் பராமரித்து, மூலிகை, உரம் மற்றும் இயற்கை முறைப்படி விதைச் செய்யும் செயல்பாடுகளைப் பெரிதும் கடைப்பிடிக்கின்றனர். இதன் மூலம், அவர்கள் அவர்களது பயிர்களைச் செழுமையாக்கி, உணவுப் பாதுகாப்பை உறுதிப்படுத்துகிறார்கள்.  
மேல வடகரை கிராமத்தின் அழகு மற்றும் அதன் விவசாய கலாச்சாரம், அந்தப் பகுதி மக்கள் வாழ்க்கையின் ஒரு முக்கியமான பகுதியை உருவாக்குகிறது. இது, இயற்கை மற்றும் மனித சமூகத்தின் அழகிய இணைப்பை பிரதிபலிக்கின்றது.
**மேல வடகரை கிராமத்தின் கோவில்கள்**  
மேல வடகரை கிராமம், அதன் அழகிய இயற்கை மற்றும் விவசாயத்துடன், பல முக்கியமான கோவில்களையும் கொண்டுள்ளது. இங்கு நான்கு முக்கியமான கோவில்கள் உள்ளன, அவற்றின் அமைவிடம் மற்றும் திருவிழாக்கள் பின்வருமாறு:  
1. **குலசேகர அம்மன் கோவில்** இக்கோவில் ஊரின் கிழக்கு திசையில், வடக்கு நோக்கி அமைந்துள்ளது. குலசேகர அம்மன் கோவிலின் திருவிழா வருடந்தோறும் ஆவணி மாதம் கொண்டாடப்படுகிறது. இவ்விழா, கிராம மக்களின் ஆன்மிகத்தை பூரணமாக எழுப்பும் ஒரு சிறப்பான நிகழ்வாக மாறுகிறது.
1. **பேச்சியம்மன் கோவில்** ஊரின் தென் திசையில், கிழக்கு நோக்கி அமைந்துள்ள பேச்சியம்மன் கோவிலில், வருடந்தோறும் சித்திரை மாதம் திருவிழா நடைபெறுகிறது. இந்த விழா, பக்தர்களின் மனங்களை ஒருங்கிணைக்கும் மற்றும் ஆன்மிக சுகாதாரத்தை மேம்படுத்தும் வகையில் இருக்கிறது.
1. **விநாயகர் கோவில்** மேல வடகரை கிராமத்தில் உள்ள மிகச் சில பழமையான கோவில்களில் இதுவும் ஒன்றாகும். விநாயகர் கோவில், அதன் தொன்மையுடன் பக்தர்களுக்கு மிகவும் மதிப்புக்குரியதாக இருக்கிறது. இதன் வளமையான அரிய கலை, இந்த கோவிலின் நம்பிக்கையையும், அந்த முறைப்படி வழிபாடு செய்யும் பின்வரும் தலைமுறையினருக்கு உதவியாக உள்ளது.
1. **ஊய்க்காட்டு சுடலை ஆண்டவர் கோவில்** இக்கோவில் ஊரின் கிழக்கில் அமைந்துள்ளது. ஆண்டு முழுவதும் சித்திரை மாதம், இந்தக் கோவிலின் திருவிழா மிகவும் முக்கியமாகக் கொண்டாடப்படுகிறது. பக்தர்கள் உவமைபடுத்தும் இந்த விழா, கிராமத்தின் ஆன்மிகத்தில் முக்கியப் பங்கு வகிக்கின்றது.  
இந்த கோவில்கள், மேல வடகரை கிராமத்தின் ஆன்மிகப் பாரம்பரியத்தை பிரதிபலிக்கக் கூடியவை. திருவிழாக்கள், மக்கள் வாழ்வில் முக்கிய அங்கமாக உள்ளன, மேலும் கிராமத்தின் கலாச்சார வாழ்விலும் ஒரு முக்கிய பங்காற்றுகின்றன.  
**மேற்கோள்கள்**
# மைக்கேல் மில்கென்

**மைக்கேல் ராபர்ட் மில்கென்** (Michael Milken) (பிறப்பு: ஜூலை 4, 1946) ஒரு அமெரிக்க நிதியாளரும் மற்றும் தயாள குணத்துடன் நற்காரியங்கள் செய்பவரும் ஆவார். அதிக வருவாய் ஈட்டும் பத்திரங்களுக்கான ("குப்பை பத்திரங்கள்") சந்தையின் வளர்ச்சியில் அவர் வகித்த பங்கிற்காகவும், அமெரிக்கப் பத்திரச் சட்டங்களை மீறியதற்காகவும் மோசமான குற்றச்சாட்டுகளுக்கான குற்றவாளியாக அறிவிக்கக் கோரிய மனுவைத் தொடர்ந்து அவருக்கு வழங்கப்பட்ட தீர்ப்பு மற்றும் தண்டனைக்காகவும் அவர் குறிப்பிடப்படுகிறார். சிறையில் இருந்து விடுதலையானதிலிருந்து, அவர் தொண்டு செய்வதற்கும் பெயர் பெற்றார்.  
மில்கென் ஒரு உள்நாட்டு வர்த்தக விசாரணையில் 1989 ஆம் ஆண்டில் மோசடி மற்றும் பத்திர மோசடிகளுக்கு குற்றஞ்சாட்டப்பட்டார். ஒரு வேண்டுகோள் பேரத்தின் விளைவாக, அவர் மோசடி செய்ததாகவோ அல்லது உள் வர்த்தகத்திற்காகவோ அல்லாமல் பத்திரங்கள் மற்றும் மீறல்களைப் புகாரளிப்பது தொடர்பான குற்றத்தை ஒப்புக்கொண்டார். மில்கனுக்கு பத்து ஆண்டுகள் சிறைத்தண்டனை விதிக்கப்பட்டது, 600 மில்லியன் டாலர் அபராதம் விதிக்கப்பட்டது, மற்றும் பத்திரங்கள் மற்றும் பரிவர்த்தனை ஆணையத்தால் பத்திரத் துறையில் இருந்து நிரந்தரமாக தடைசெய்யப்பட்டார். அவரது முன்னாள் சகாக்களுக்கு எதிரான சாட்சியங்களுடன் ஒத்துழைத்ததற்காகவும், நல்ல நடத்தைக்காகவும் அவரது தண்டனை பின்னர் இரண்டு ஆண்டுகளாக குறைக்கப்பட்டது. சிறையில் இருந்து விடுவிக்கப்பட்டதிலிருந்து, மில்கென் மருத்துவ ஆராய்ச்சிக்கு நிதியளித்துள்ளார்.  
அவர் மில்கென் குடும்ப அறக்கட்டளையின் இணை நிறுவனரும், மில்கென் நிறுவனத்தின் தலைவரும் மற்றும் கரும்புற்றுநோய், புற்றுநோய் மற்றும் பிற உயிருக்கு ஆபத்தான நோய்கள் குறித்த ஆராய்ச்சிக்கு நிதியளிக்கும் மருத்துவ தொண்டு நிறுவனங்களின் நிறுவனரும் ஆவார். முன்னிற்குஞ்சுரப்பி புற்றுநோயால் தப்பிய மில்கென் இந்த நோயைப் பற்றிய ஆராய்ச்சிக்கு குறிப்பிடத்தக்க வளங்களை வழங்கியுள்ளார். அவரின் நிதி வழங்கல் முறையின் அணுகுமுறையில் செய்த மாற்றங்களுக்காகவும், அவர் தொடங்கிய முன்முயற்சிகளின் முடிவுகளுக்காகவும் 2004 ஆம் ஆண்டு நவம்பர் மாத *பார்ச்சூன் இதழ்* அட்டைப்படத்தில், அந்தப் பத்திரிகை அவரை "மருந்துகளை மாற்றிய மனிதன்" என்று அழைத்தது. 2018 ஆம் ஆண்டு நிலவரப்படி சுமார் 3.7 பில்லியன் டாலர் மதிப்புள்ள நிகர மதிப்புடன், *ஃபோர்ப்ஸ்* பத்திரிகை அவரை உலகின் 606 வது பணக்காரராக மதிப்பிட்டுள்ளது.
# மைக்கேல் மில்கென்

## கல்வி

மில்கென் கலிபோர்னியாவின் என்சினோவில் ஒரு நடுத்தர வர்க்க யூத குடும்பத்தில் பிறந்தார் .  
அவர் பர்மிங்காம் உயர்நிலைப் பள்ளியில் பட்டம் பெற்றார், அங்கு அவர் தலைமை உற்சாகமாக இருந்தார் மற்றும் பள்ளியில் ஒரு உணவகத்தில் பணிபுரிந்தார். அவரது வகுப்பு தோழர்களில் வருங்கால டிஸ்னி தலைவர் மைக்கேல் ஓவிட்ஸ் மற்றும் நடிகைகள் சாலி பீல்ட் மற்றும் சிண்டி வில்லியம்ஸ் ஆகியோர் அடங்குவர். 1968 ஆம் ஆண்டில், அவர் பெர்க்லியின் கலிபோர்னியா பல்கலைக்கழகத்தில் பட்டம் பெற்றார், அங்கு பி.எஸ் . பீட்டா கப்பாவுக்கு தேர்ந்தெடுக்கப்பட்டார் மற்றும் சிக்மா ஆல்பா மு சகோதரத்துவத்தின் உறுப்பினராக இருந்தார். பென்சில்வேனியா பல்கலைக்கழகத்தின் வார்டன் பள்ளியில் இருந்து தனது எம்பிஏ பெற்றார். பெர்க்லியில் இருந்தபோது , கிளீவ்லேண்டின் பெடரல் ரிசர்வ் வங்கியின் முன்னாள் தலைவரான டபிள்யூ. பிராடாக் ஹிக்மேன் எழுதிய கடன் ஆய்வுகளால் மில்கென் செல்வாக்கு செலுத்தினார்,
# கருப்பையகப்படல அழற்சி

**கருப்பையகப்படல அழற்சி** என்பது கருப்பையின் உட்புற புறணி அதாவது கருப்பையகமானது அழற்சி காரணமாக வீக்கமடைதலைக் குறிப்பதாகும். காய்ச்சல், மிதமான வயிற்று வலி மற்றும் அசாதாரண யோனி இரத்தப்போக்கு அல்லது யோனித் திரவ வெளியேற்றம் ஆகியவை இதன் அறிகுறிகளாகும்,. பிரசவத்திற்குப் பிறகு நோய்த்தொற்று ஏற்படுதல் இதற்கான பொதுவான காரணம் ஆகும். இது இடுப்பு அழற்சி நோயை உருவாக்கும் நோய்களின் ஸ்பெக்ட்ரமின் ஒரு பகுதியாகும்.  
கருப்பையகப்படல அழற்சி வீரியமிக்க நோய் நிலை, நாள்பட்ட நோய்நிலை என இரண்டாகப் பிரிக்கப்பட்டுள்ளது. கருக்கலைப்பின் விளைவாகவோ, மாதவிடாயின்பொழுதோ, குழந்தை பிறப்புக்குப் பின்போ, பெண்ணுருப்பில் பொழிச்சல் செய்வதன் விளைவாகவோ அல்லது கருத்தடைச் சாதனம் பொருத்துவதாலோ ஏற்படும் தொற்றானது கருப்பை வாய் வழியாக கருப்பையகத்தை அடைவதன் விளைவாகவும் வீரியமிக்க நோய் நிலை ஏற்படுகிறது. அறுவைசிகிச்சை மகப்பேறு மற்றும் கருப்பை உட்படலத்தின் நீடித்த சிதைவு ஆகியவை கருப்பையகப்படல அழற்சிக்கான ஆபத்து காரணிகள் ஆகும். மிகவும் பொதுவாகப் பெண்களுக்கு மாதவிடாய் நின்ற பிறகு நாள்பட்ட கருப்பையகப்படல அழற்சி ஏற்படுகிறது. கருப்பையகப்படல திசுச்சோதனை மூலம் நோயறிதல் உறுதிப்படுத்தப்படலாம். கருப்பைக்குள் தக்கவைக்கப்பட்ட திசு இல்லை என்பதை சரிபார்க்க அல்ட்ராசவுண்ட் எனப்படும் மீயொலி நோட்டம்<nowiki/>பயனுள்ளதாக இருக்கும். ஆபத்து நிலையில் உள்ளவர்களுக்கு கோனோரியா மற்றும் கிளமிடியாவை பரிசோதித்து சிகிச்சையளிக்கப் பரிந்துரைக்கப்படுகிறது. நாள்பட்ட நோய்க்கு டாக்ஸிசைக்ளின் மூலம் சிகிச்சையளிக்கப்படலாம். சிகிச்சையின் விளைவுகள் பொதுவாக நல்ல முடிவைத் தருகின்றன.  
யோனி வழிப் பிறப்புக்குப் பின்னர் தடுப்பு நுண்ணுயிர் எதிர்ப்பிகள் பயன்படுத்தப்படாவிட்டால், அதனைத் தொடர்ந்து மகப்பேற்றின் பின்னான கருப்பையகப்படல அழற்சி சுமார் 2% பேருக்கு ஏற்படுகின்றது. தொடர்ந்து திட்டவட்டமான சி-பிரிவில் 10% மும் மற்றும் சி-பிரிவுக்கு முன் கருப்பை உட்படலத்தின் நீடித்த சிதைவுடன் 30% மும் பாதிக்கப்படுகின்றனர். ’’ கருப்பையகப்பட அழற்சி என்ற சொல்லானது தற்காலத்தில் கருப்பையகப் படலத்தில் ஏற்படும் வீக்கம் அல்லது கருப்பை தசைநார் வீக்கத்தைக் குறிப்பிடப் பயன்படுத்தப்படலாம். பசு போன்ற பிற விலங்குகளிலும் இந்த நிலை ஒப்பீட்டளவில் பொதுவானது.
# கருப்பையகப்படல அழற்சி

## அறிகுறிகள்

இதன் அறிகுறிகளில் காய்ச்சல், மிதமான வயிற்று வலி மற்றும் அசாதாரண யோனி இரத்தப்போக்கு அல்லது யோனி வெளியேற்றம் ஆகியவை அடங்கும்.
# கருப்பையகப்படல அழற்சி

## தீவிர கருப்பையகப்படல அழற்சி

கடுமையான கருப்பையகப்படல அழற்சியானது தொற்றுநோயால் வகைப்படுத்தப்படுகிறது. சமரசம் செய்யப்பட்ட கருக்கலைப்பு, பிரசவம், மருத்துவ கருவிமயமாக்கல், மற்றும் நஞ்சுக்கொடித் துண்டுகள் தேக்கம் போன்ற காரணங்களால் பெரும்பாலும் உயிரினங்கள் தனிமைப்படுத்தப்படுகின்றன என நம்பப்படுகிறது. யோனி பிறப்பில் நஞ்சுக்கொடியை கைமுறையாக அகற்றிய பின் கருப்பையகப்படல அழற்சியைத் தடுக்க முற்காப்பு நுண்ணுயிர் எதிர்ப்பிகளைப் பயன்படுத்துகிறார்கள் என்பதற்குப் போதுமான ஆதாரங்கள் இல்லை. வரலாற்று ரீதியாக, கடுமையான கருப்பையகப்படல அழற்சியின் போது கருப்பையகத் திசுக்களின் நியூட்ரோபிலிக் ஊடுருவல் உள்ளது. மருத்துவ அவதானிப்புகளில் பொதுவாக அதிகக் காய்ச்சல் மற்றும் சீழ்மிக்க யோனி வெளியேற்றம் காணப்படுகிறது. கடுமையான கருப்பையகப்படல அழற்சிக்குப் பிறகு மாதவிடாய் மிகைப்பு அதிகமாக உள்ளது. மேலும் சிக்கலற்ற சந்தர்ப்பங்களில் சிகிச்சையில் சிரைவழியாக கிளிண்டமைசின் மற்றும் ஜென்டாமைசின் IV ஆகியவை வழங்குவதன் மூலம் இரண்டு வாரங்களுக்குப் பிறகு இதனைத் தீர்க்க முடியும்.  
சிலருக்கு, இது பிறப்புறுப்பில் ஏற்படும் பூஞ்சைத் தொற்றுநோய் மற்றும் இடுப்பு அழற்சி நோயுடன் தொடர்புடையது.
# கருப்பையகப்படல அழற்சி

## நாள்பட்ட கருப்பையகப்படல அழற்சி

நாள்பட்ட கருப்பையகப்படல அழற்சி ஸ்ட்ரோமாஎனப்படும் உயிர்ம உட்சட்டத்தில் பிளாஸ்மா செல்களின் இருப்பைக் கொண்டு வகைப்படுத்தப்படுகிறது. லிம்போசைட்டுகள், ஈசினோபில்ஸ் மற்றும் லிம்பாய்டு நுண்ணறைகள் கூட காணப்படலாம், ஆனால் பிளாஸ்மா செல்கள் இல்லாத நிலையில், ஒரு உயிரணு கூட நோயறிதலுக்கு போதுமானதாக இருப்பதில்லை. ஒழுங்கற்ற இரத்தப்போக்குக்காக நிகழ்த்தப்படும் அனைத்து கருப்பையக உயிரகச்செதுக்கு<nowiki/>ச் சோதனைகளில் 10% வரை இது காணப்படலாம்.  
கிளமிடியா, நைசிரியா கொணோறியா, பால்சுரப்பின்மை நோயைத் தோற்றுவிக்கும் நுன்னுயிரி ( குழு பி ஸ்ட்ரெப்டோகாக்கஸ் ), பூஞ்சை, காசநோய் மற்றும் பல்வேறு வைரஸ்கள் ஆகியவை மிகவும் பொதுவான உயிரிகள் ஆகும்.. இந்த முகவர்களில் பெரும்பாலோர் நாள்பட்ட இடுப்பு அழற்சி நோயை (பிஐடி) ஏற்படுத்தும் திறன் கொண்டவை. நாள்பட்ட கருப்பையகப்படல அழற்சியால் பாதிக்கப்பட்ட நோயாளிகளுக்கு கருப்பை வாய் அல்லது கருப்பையக<nowiki/>த்தின் உள்ளார்ந்த புற்றுநோய் இருக்கலாம். (தொற்றுக்கான காரணம் மிகவும் பொதுவானது என்றாலும்).இது நுண்ணுயிர் எதிர்ப்பி சிகிச்சை மூலம் பெரும்பாலான சந்தர்ப்பங்களில் (அடிப்படை காரணத்தைப் பொறுத்து) குணப்படுத்தக்கூடியது, 2 முதல் 3 நாட்களுக்குப் பிறகு அறிகுறிகளை விரைவாகத் தணிக்கும்.  
நாள்பட்ட கிரானுலோமாட்டஸ் கருப்பையகப்படல அழற்சி பொதுவாக காசநோயால் ஏற்படுகிறது. கிரானுலோமாக்கள் சிறியவை, அடர்த்தியற்றவை, மேலும் பால்கட்டி போன்ற திசுமாற்றம் இல்லாதவை. கிரானுலோமாக்கள் உருவாக 2 வாரங்கள் வரை ஆகும், மேலும் ஒவ்வொரு 4 வாரங்களுக்கும் கருப்பையகம் அழிக்கப்படுவதால் , கிரானுலோமாக்கள் மந்தமாக உருவாகின்றன.  
மனித மருத்துவத்தில், பயோமெட்ரா எனப்படும் சீழ்கொள் கருப்பையானது (கால்நடைகளுக்கு ஏற்படும் ஒரு குறிப்பிடத்தக்க நிலை) வயதான பெண்களில் காணப்படும் நாள்பட்ட கருப்பையகப்படல அழற்சியின் ஒரு வடிவமாகக் கருதப்படுகிறது, இது கர்ப்பப்பை வாய்சுருங்குதல், திரட்சியான யோனி வெளியேற்றங்கள் மற்றும் தொற்றுநோய்களின் குவிப்பு ஆகியவற்றை ஏற்படுத்துகிறது. நாள்பட்ட கருப்பையகப்படல அழற்சியின் அறிகுறி இரத்தக் கறை படிந்த யோனி வெளியேற்றம் ஆகும் ஆனால் சீழ்கொள் கருப்பையில் நோயாளிக்கு மிகவும் குறைவான வயிற்றுவலி ஏற்படும்..
# கருப்பையகப்படல அழற்சி

## சீழ்கொள் கருப்பை

கருப்பை குழியில் சீழ் திரட்டப்படுவதை சீழ்கொள் கருப்பை விவரிக்கிறது. சீழ்கொள் கருப்பை உருவாக, கருப்பை வாய் தொற்று *மற்றும்* கருப்பை வாய் சுருக்கம் காரணமாக அடைப்பு ஆகிய இரண்டும் இருக்க வேண்டும். மேலும் இதன் அறிகுறிகளாக குறைந்த வயிற்று வலி (சூப்பராபூபிக்), கடுமையான, காய்ச்சல் மற்றும் கருப்பையில் ஒரு ஒலியுடன் சீழ் வெளியேற்றம் ஆகியவை இருக்கும். சீழ்கொள் கருப்பை சோதனை மற்றும் உணர்திறன் அடிப்படையில் நுண்ணுயிர் எதிர்ப்பிகளுடன் சிகிச்சையளிக்கப்படுகிறது.
# சவுந்தராயா

**சவுந்தராயா** **(Chavundraya)** அல்லது **சாமுந்தராயா**, இவர் ஒரு இந்திய இராணுவத் தளபதியாக்வும், கட்டிடக் கலைஞராகவும், கவிஞராகவும் மற்றும் அமைச்சராகவும் இருந்துள்ளார். இவர் தலக்காட்டின் மேலைக் கங்கர் வம்சத்தின் அரசவையில் (இந்தியாவின் நவீன கர்நாடகாவில் உள்ளது.) பணியாற்றினார். பல திறமைகளைக் கொண்டவரான இவர், 982 ஆம் ஆண்டில் சமண மதத்திற்கான புனித யாத்திரைக்கான முக்கியமான இடமான சரவணபெலகுளாவில் , கோமதீசுவரர் என அழைக்கப்படும் பாகுபலியின் ஒற்றைக் கல் சிலையை நிர்மாணித்தார். இவர் சமண ஆச்சார்யா நேமிசந்திரர் மற்றும் அஜிதசேனன் பட்டாரகன் ஆகியோரின் பக்தராகவும் இருந்தார். மேலும் இரண்டாம் மாறசிம்ம சத்யவாக்யன் (963-975), நான்காம் இராசமல்ல சத்யவாக்யன், (975-986) மற்றும் ஐந்தாம் இராசமல்லன் (986–999) ஆகியோரின் ஆட்சிக் காலத்தில் செல்வாக்கு மிக்கவராக இருந்தார்.  
ஒரு தைரியமான தளபதியான இவர், சாமர பரசுராமர் என்கிற பட்டப்பெயரில் அழைக்கப்பட்டார். அத்துடன், இலக்கியத்தின் மீது ஏற்பட்ட ஆர்வத்தின் காரணமாக, இலக்கிய நூல்களை எழுதுவதற்கு நேரம் ஒதுக்கி, கன்னடம் மற்றும் சமசுகிருத மொழியில் ஒரு புகழ்பெற்ற எழுத்தாளராகவும் ஆனார். கன்னடத்தில் (978), சமசுகிருதத்தில் உள்ள *சரிதரசரத்திலும்*, *திரிசச்டி* *லக்சண புராணம்* என்றும், *சவுந்தராய* *புராணம்* என்று அழைக்கப்படும் ஒரு முக்கியமான உரைநடை ஒன்றை இவர் எழுதினார். இவர் புகழ்பெற்ற கன்னட இலக்கண வல்லுநர்களான, குணவர்மன், மற்றும் முதலாம் நாகவர்மன் ஆகியோரை ஆதரித்தார். கவிஞர் இராணா பரசுராம சரிதையை எழுதியது, இவரது புரவலரின் புகழ்ச்சியாக இருந்திருக்கலாம் எனக் கருதப்படுகிறது. இவரது நீடித்த பல பங்களிப்புகளால், இடைக்கால கர்நாடக வரலாற்றில் சவுந்தராயா ஒரு முக்கியமான நபராக போற்றப்படுகிறார்.
# சவுந்தராயா

## தோற்றம்

இவரது எழுத்து, இவர் பிரம்மசைத்ரிய *வம்சத்திலிருந்து வந்ததாக* கூறப்படுகிறது. ( பிராமண சாதி சத்ரிய சாதியாக மாற்றப்படுகிறது). மைசூர் மாவட்டத்தின் 10 ஆம் நூற்றாண்டின் அல்கோடு கல்வெட்டு மற்றும் மண்டியா மாவட்டத்தைச் சேர்ந்த ஆரணி கல்வெட்டு ஆகியவை சவுந்தராயாவின் குடும்ப வம்சாவளியைப் பற்றிய கூடுதல் தகவல்களை வழங்குகிறது. சவுந்தராயா கோவிந்தமய்யா என்பவரின் பேரனாவாவார். இவர், அறிவு மற்றும் தர்மத்திற்காக பாராட்டப்பட்டவர். இரண்டாம் மாறசிம்ம மன்னரின் அடிபணிந்த மாபாலயாவின் மகன் ஆவார். கல்வெட்டில், மிகுந்த வலிமைக்காக மாபாலாயாவும் அவரது சகோதரர் இசராய்யாவும் பாராட்டப்படுகிறார்கள். இரண்டாம் மராசிம்மனின் கீழ் அவர்களின் அரசியல் நிலைப்பாடு இந்த பிராமண குடும்பத்தால் சத்திரிய அந்தஸ்தை படிப்படியாக ஏற்றுக்கொள்ள வழிவகுத்திருக்கலாம் என்று நம்பப்படுகிறது.  
*சரவணபெலகுளாவில்* உள்ள *தியாகத பிரம்மதேவா தூணில்" சவுந்தராயாவைப் (இது *சவுந்தராயாவையும்'' அவரது குரு நேமிச்சந்திராவையும் குறிக்கும் அழகிய வேலைப்பாடுகளையும் நிவாரணங்களையும் கொண்டது) பற்றி எழுதப்பட்டுள்ளது.
# சவுந்தராயா

## தளபதியாக

ஒற்றைக்கல் சிலை - சரவணபெலகுளா (982-983 CE), ]]
இவர், இராஷ்டிரகூடர்களின் மேற்கு கங்கை நிலப்பிரபுத்துவத்தின் தளபதியாக, இராஷ்டிரகூட மன்னரான கொத்திக அமோகவர்சனின் ஆட்சி காலத்தில் தொடங்கி, அவர்களின் இராஷ்டிரகூட மேலதிகாரிகளுக்காக பல போர்களை நடத்தினார் . உண்மையில், மேலைக் கங்கர்கள் இராஷ்டிரகூடர்களை கடைசி வரை ஆதரித்தனர். இராஷ்டிரகூட ஆட்சியின் கடைசி ஆண்டுகளில், கங்கர்களும் தொடர்ச்சியான உள்நாட்டு போர் அச்சுறுத்தலுக்கும், பெருகிய முறையில் சக்திவாய்ந்த சோழ வம்சத்தின் படையெடுப்புகளுக்கும் ஆளாகினர் . 975 இல் ஒரு உள்நாட்டு யுத்தம் வெடித்தபோது, சாதுந்தராய இளவரசர் நான்காம் இராசமல்லனை ஆதரித்து அவரை அரியணையில் அமர்ததினார்.  
கி.பி 975 இல் பஞ்சல்தேவா மகாசமந்தா செய்த ஒரு கிளர்ச்சியை சவுந்தராயா அடக்கி, பாகேரூர் போரில் முதுராசையாவை வெற்றிக் கொண்டார். இவ்வாறு தனது சகோதரர் நாகவர்மாவின் மரணத்திற்கு முத்துராசய்யனை பழிவாங்கினார். இந்த போர்களின் மூலமாக, சவுந்தராயா தனது திறமையைக் காட்டியபோது, நான்காம் இராசமல்லன் கங்க சிம்மாசனத்தில் ஏறினார். மேலும், நான்காம் இராசமல்லன், சவுந்திராயாவின் வீரத்தைப் புகழ்ந்து, *சமாரா* பரசுராமன், *வீர மார்த்தாண்டன்*, *இரணரங்கசிம்மன்*, *சமாரா* *துரந்தரன்*, *வரிகுல கலடந்தன்*, *பூஜா விக்ரமன்* மற்றும் *பட்டமாரன்* ஆகிய *பட்டங்களை வழங்கினார்* .
# சவுந்தராயா

## எழுத்துப்பணி

, கர்நாடகா ]]
சவுந்தராயாவின் எழுத்து, சவுந்தராய புராணம், கன்னடத்தில் உரைநடை பாணியில் தற்போதுள்ள இரண்டாவது மிகப் பழமையான படைப்பாகும். இது இராஷ்டிரகூட அரசனான, முதலாம் அமோகவர்சனின் ஆட்சியில் ஜினசேனன் மற்றும் குணபத்ரன் ஆகியோரால் எழுதப்பட்ட சமசுகிருத படைப்புகளான ஆதிபுராணம் மற்றும் உத்தரபுராணம் ஆகியவற்றின் சுருக்கமாகும். தெளிவான கன்னடத்தில் இயற்றப்பட்ட இந்த உரைநடைப் பகுதி முக்கியமாக சாமானியர்களுக்கானதாகும். மேலும் சமணக் கோட்பாடுகள் மற்றும் தத்துவத்தின் சிக்கலான கூறுகள் பற்றிய எந்தவொரு குறிப்பையும் தவிர்த்தது. இவரது எழுத்தில், அவரது முன்னோடி ஆதிகவி பம்பா மற்றும் சமகால இராணா ஆகியோரின் தாக்கங்கள் காணப்படுகின்றன.
# சவுந்தராயா

## பாகுபலி

ஜெயின் துறவியான, பாகுபலிக்கு அர்ப்பணிக்கப்பட்ட ஒற்றைக்கல் கோமதீஸ்வரா சிலை , சவுந்தராயாவால் இந்திரகிரி மலையில் (விந்தியகிரி மலை எனவும் அழைக்கப்படுகிறது) உருவாக்கப்பட்டது. இது, மேலைக் கங்கர்களின் சிற்பக் கலைக்கு ஒரு தனிப்பட்ட உதாரணமாக உள்ளது. நேர்த்தியான வெள்ளை கருங்கல் பயன்படுத்தி செதுக்கப்பட்ட இந்த சிலையானது, தாமரையின் மீது நிற்கிறது. இது தொடைகள் வரை எந்த ஆதரவையும் கொண்டிருக்கவில்லை. இச்சிலையின் முகம் மட்டும் 6.5 அடி அளவைக் கொண்டுள்ளது. மொத்தமாக இந்த சிலையானது 60 அடி உயரம் கொண்டுள்ளது. உருவத்தின் முகத்தில் காணப்படும் அமைதியான வெளிப்பாடு, அழகிய முடிச்சுகளுடன் கூடிய அதன் சுருண்ட முடி, அதன் விகிதாசார உடற்கூறியல், ஒற்றைப்பாதை அளவு மற்றும் அதன் கலைத்திறன் மற்றும் கைவினைத்திறன் ஆகியவற்றின் கலவையானது இடைக்கால கர்நாடகாவில் சிற்பக் கலையில் மிகப் பெரிய சாதனை என்று அழைக்கப்படுவதற்கு வழிவகுத்தது. இது உலகின் மிகப்பெரிய ஒற்றைக்கல் சிலை ஆகும். சரவணபெலகுளாவிலும், சந்திரகிரி மலையிலும் கட்டப்பட்ட சவுந்தராய பசாதி சில அறிஞர்களால் வரவேற்கப்பட்டது. மற்றவர்கள் இது அவரது மகன் ஜினதேவனாவால் கட்டப்பட்டதாக வாதிடுகின்றனர். இருப்பினும், 12 ஆம் நூற்றாண்டில் இந்த கோயிலின் மற்ற பகுதிகள், பிற்கால மன்னர் கங்கராஜாவால் செய்யப்பட்டது. அந்தக் காலகட்டத்தில் இந்த சன்னதி சவுந்தராயால் கட்டப்பட்டது என்று பாரம்பரியம் கூறியது. இருப்பினும் மற்றொரு பார்வையாக, அசல் ஆலயம் 11 ஆம் நூற்றாண்டில் புனிதப்படுத்தப்பட்டு சவுந்தராயாவின் நினைவாக கட்டப்பட்டது என்கிற கருத்து நிலவுகிறது.
# கிண்ண மடற் காளான்

**கிண்ண மடற் காளான்** *(Chanterelle)* என்பது *சாந்தரெல்லசு*, *கிராட்டரெல்லசு*, *கோம்பசு*, *போலியோசெல்லசு* ஆகிய பேரினங்களில் அமையும் பல காளான் இனங்களின் பொதுப் பெயராகும். இவை மக்கள் மிக விரும்பி உண்ணும் காட்டுவகைக் காளான் ஆகும். இவை வெளிர்சிவப்பு, மஞ்சள்,வெண்மைநிறங்களிலும் சதைப்பற்றுமிக்கும் புனல் வடிவத்திலும் அமைகின்றன. வழுவழுப்பான கிண்ணத்தின் அடிப்பகுதியில் வட்டவடிவ விதைப்பைகள் கூர்ங்கீற்றுடன் கிண்ணத்தில் இருந்து கீழே காம்பு வரை சரிவாகப் பரவி அமைகின்றன; பல இனங்கள் பழ வாசனையோடு உள்ளன; இது மிளகின் மென்சுவையுடன் இருக்கின்றன. ( எனவே இது செருமானிய மொழியில் * பிப்பெர்லிங் (Pfifferling)* எனப்படுகிறது). சாந்தரெல்லி என்ற பெயர் கிரேக்க மொழியில் கிண்ணம் எனப் பொருள்படும் *காந்தரோசு (kantharos)* என்ற சொல்லில் இருந்து வந்ததாகும். இது இவற்றின் பொதுவடிவத்தைச் சுட்டுகிறது.
# கிண்ண மடற் காளான்

## விவரிப்பு

முன்பு, வட அமெரிக்காவின் மஞ்சௐ அல்லது பொன்னிறச் சாந்திரெல்லெகள் அனைத்தும் *சாந்திரெல்லசு சிபாரியசு (Cantharellus cibarius)* இன வகைக்குள் அடக்கப்பட்டன. மரபன் (DNA) பகுப்பாய்வுக்குப் பிறகு, இவை தம்மிடையே உறவுள்ள இனங்களின் குழு என்பது தெளிவானது. 1997 இல் பசிபிக் பொன்னிறச் சாந்திரெல்லெ எனும் சா. ஃபார்மோசசு (*சாந்திரெல்லசு ஃபார்மோசசு)* இனமும் *சா. சிபாரியசு* வகைமை. * உரோசியோகானசு* இனமும் இனங்காணப்பட்டன,
- *சாந்திரெல்லசு சின்னபாரினசு*
- *சாந்திரெல்லசு எனிலென்சிசு*
- *சாந்திரெல்லசு ஃபார்மோசசு*
- *சாந்திரெல்லசு இலேட்டரிட்டியசு*
- *சாந்திரெல்லசு மைனர்*
- *சாந்திரெல்லசு உரோசியோகானசு*
- *சாந்திரெல்லசு சுபல்பிடசு*
- *கிராட்டரெல்லசு சினரேயசு*
- *கிராட்டரெல்லசு கார்னுகோப்பாயிடெசு*
- *கிராட்டரெல்லசு இகினிகோலர்*
- *கிராட்டரெல்லசு டியூபாயெஃபார்மிசு*
- *கிராட்டரெல்லசு ஓடரேட்டசு*
- *கோம்பசு கிளாவாட்டசு*
- *போலியோசெல்லசு மல்டிபிளெக்சு*
# கிண்ண மடற் காளான்

## பரவல்

கிண்ண மடற் காளான் ஐரோப்பாசியாவிலும்